જયચંદને ગદ્દાર ગણનારા ઓછા ઇતિહાસકારો અને જયચંદ ગદ્દાર નહોતો એવું પુરાવાઓના આધારે સાબિત કરનારા બહુમતિ ઇતિહાસકારો, આ બંને પ્રકારના ઇતિહાસકારો એક વાતે સહમત છે કે જયચંદ શૂરવીર અને યુદ્ધપ્રેમી રાજા હતા, એમણે પોતાનું સામ્રાજ્ય દૂર દૂર સુધી વિસ્તારેલું, એમનું વિરાટ સૈન્ય ચોતરફ્ સતત વિચરણ કરતું, એમણે મુસ્લિમ સેનાઓને એકથી વધુ વાર હરાવેલી અને (ચાલો બે ઘડી માની લઈએ કે એમણે ઘોરીને ચાડી ફ્ૂંકેલી તો પણ) નિઃશંક હકીકત એ જ છે કે ઘોરીની સેના છેવટે જયચંદ પર ચડી આવી ત્યારે જયચંદની મોટા ભાગની સેના બીજા પ્રદેશોમાં હોવા છતાં જયચંદ ઉપલબ્ધ સેના સાથે સામી છાતીએ ઘોરીની સેના સામે જંગના મેદાનમાં ઉતર્યા અને એ યુદ્ધમાં હાથી પર બેઠેલા જયચંદને એક તીર વાગી જતા એમનું મૃત્યુ થયું.